చందూ సర్వటే

చంద్రశేఖర్ త్రయంబక్ సర్వటే (1920 జూలై 22 - 2003 డిసెంబరు 23)  భారతీయ క్రికెటర్, వేలిముద్ర నిపుణుడు.  అతను 1946 - 1951 మధ్యకాలంలో భారతదేశం తరపున తొమ్మిది టెస్ట్ మ్యాచ్‌లు ఆడిన ఆల్ రౌండరు. అతని టెస్ట్ బ్యాటింగ్ సగటు 13.00, అతని టెస్ట్ బౌలింగ్ సగటు 124.66. అతను స్లో లెగ్ బ్రేక్‌ వేసేవాడు.

కెరీర్ 
సర్వటే ఫస్ట్-క్లాస్ క్రికెట్‌ కెరీర్ 32 సంవత్సరాల పాటు సాగింది. ఈ సమయంలో అతను సెంట్రల్ ప్రావిన్సులు, బేరార్, మహారాష్ట్ర, హిందువులు, బొంబాయి, హోల్కర్, మధ్యప్రదేశ్, విదర్భలకు ప్రాతినిధ్యం వహించాడు.

మే 1946లో ఓవల్‌లో సర్రేతో జరిగిన మ్యాచ్‌లో భారత జట్టు తరపున ఆడుతూ సర్వటే, తన అత్యంత ప్రసిద్ధ ఇన్నింగ్స్‌ను ఆడాడు. జట్టు స్కోరు 205/9 వద్ద ఉన్నపుడు సర్వటే బ్యాటింగ్‌కు వచ్చి, షూట్ బెనర్జీతో కలిసి చివరి వికెట్‌కు 249 పరుగులు జోడించాడు. మొదటి తొమ్మిది వికెట్లన్నీ కలిసి చేసిన దానికంటే వీళ్ళు ఎక్కువ పరుగులు చేసారు. ఇద్దరూ సెంచరీలు చేసారు. 2018 నాటికి, ఫస్ట్-క్లాస్ క్రికెట్‌లో ఇది ఒకే ఒక్క ఉదాహరణగా మిగిలిపోయింది. వారి 249 పరుగుల భాగస్వామ్యం ఫస్ట్-క్లాస్ క్రికెట్‌లో పది, పదకొండో నంబర్ బ్యాట్స్‌మెన్ల మధ్య అత్యధిక భాగస్వామ్యంగా మిగిలిపోయింది. సర్వటే 124 పరుగులతో నాటౌట్‌గా నిలిచాడు. ఆ తరువాత, సర్రే ఇన్నింగ్సులో 5/54 పరుగులిచ్చి 5 వికెట్లు తీసుకున్నాడు. ఈ మ్యాచ్‌లో భారత్,  తొమ్మిది వికెట్ల తేడాతో విజయం సాధించింది.

1951లో బెంగాల్‌పై హోల్కర్‌ జట్టు తరఫున ఆడుతూ సర్వటే, తన అత్యధిక ఫస్ట్‌క్లాస్ స్కోరు 246 చేసాడు. 1946లో మైసూర్‌పై హోల్కర్‌ తరఫున 61 పరుగులకు 9 వికెట్లు పడగొట్టడం అతని అత్యుత్తమ బౌలింగు ప్రదర్శన. ఫస్ట్-క్లాస్ క్రికెట్‌లో అతని బ్యాటింగ్ సగటు 32.73, బౌలింగ్ సగటు 23.54.   

సర్వటే 1980ల ప్రారంభంలో మూడు సంవత్సరాలు జాతీయ సెలెక్టరుగా ఉన్నాడు. 1983లో ఇంగ్లండ్‌లో ప్రపంచ కప్‌ను గెలుచుకున్న భారత జట్టును ఎంపిక చేసిన సెలెక్టర్లలో ఒకడు. మధ్యప్రదేశ్ క్రికెట్ అసోసియేషన్ కార్యదర్శిగా కాకుండా, అతను అనేక సందర్భాల్లో దాని ఎంపిక కమిటీకి ఛైర్మన్‌గా కూడా ఉన్నాడు. సర్వటే కళలు, న్యాయశాస్త్రంలో డిగ్రీలు పొందాడు. వృత్తిరీత్యా అతను వేలిముద్ర నిపుణుడు.

మూలాలు 

2003 మరణాలు
1920 జననాలు
మహారాష్ట్ర క్రికెట్ క్రీడాకారులు
భారతీయ క్రికెట్ క్రీడాకారులు
Articles with hAudio microformats